La biblioteca de Beniopa reobri després de la seua renovació
12 gener 2022

## La biblioteca de Beniopa reobri després de la seua renovació12 gener 2022Última actualització: 12 gener 2022

![](../gestion/img/c2c87fb05eb312c0d2b5218a0dd8262fcf15b4518d3e560ba3cf2965219d924c.jpg)  
  

Ahir, l'alcalde de la ciutat, **José Manuel Prieto**; la regidora de l'Institut Municipal d'Arxius i Biblioteques (IMAB), **Liduvina Gil**; el regidor de Participació Ciutadana, **Nahuel González**; i altres membres de la corporació van acudir a la reobertura de la Biblioteca de Beniopa. El centre torna a oferir els seus serveis al públic i n'incorpora de nous després d'una renovació de la seua estructura, mobiliari i equipament.  
  
«La Biblioteca de Beniopa queda com un centre de referència per al poble i per a tota la ciutat, però també com un espai d'integració i de reforç. Tindrem un professor o professora escolar que s'afegirà al reforç que presten els nostres bibliotecaris i bibliotecàries», ha expressat l'alcalde. A més, durant els matins també s'impartiran classes de castellà per a immigrants, un servei que fins ara només s'oferia a la Biblioteca de Santa Anna.  
  
Segons ha explicat l'alcalde, a més de la incorporació de nous serveis, la millora estructural i mobiliària es deriva majoritàriament dels 50.000 euros provinents dels pressupostos participatius. «Hem volgut anar més enllà i afegir 22.000 euros més per a mobiliari i equipament, 11 mil dels quals han sigut subvencionats per la Conselleria de Cultura. En total hem invertit 72.000 euros en la posada a punt de la biblioteca del districte», ha afegit.  
  
Per la seua banda, la regidora de l'IMAB i el regidor de Participació Ciutadana han volgut agrair als habitants de Beniopa que votaren massivament la proposta de reformar i rehabilitar la biblioteca. «Aquest resultat demostra que la participació funciona a Gandia. I que el moviment venial aconsegueix els seus objectius i que el seu entorn cultural, aquest cas la Biblioteca puga millorar», ha agregat Gonzàlez.  
  
Respecte a l'horari del centre, s'obrirà de dilluns a divendres de 16.00 h a 20.00 h i els divendres també de 10.00 h a 13. 30 h. Així mateix, aquest divendres 14 es desenvoluparà la jornada de portes obertes i s'han programat activitats per a la resta de dies. «És una satisfacció reobrir aquest espai cultural; un espai de somnis, de realitzacions per a tots els xiquets i xiquetes i per a tots els ciutadans del districte. Es tracta d'un projecte que va a reactivar molt la barriada de Beniopa», va concloure Gil.

[Twittear](https://twitter.com/share)